
FORSLAG
Udvalget om Borgernes Rettigheder og Retlige og Indre Anliggender opfordrer Udenrigsudvalget og Udvalget om International Handel, som er korresponderende udvalg, til at optage følgende forslag i det beslutningsforslag, de vedtager:
1.	minder om, at anvendelsen af tredje del af handels- og samarbejdsaftalen[footnoteRef:1] om retshåndhævelse og retligt samarbejde i straffesager er betinget af beskyttelsen af menneskerettighederne og de grundlæggende frihedsrettigheder og tilsagnet om beskyttelse af personoplysninger på højt niveau; [1:  Handels- og samarbejdsaftale mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side (EUT L 149 af 30.4.2021, s. 10).] 

2.	udtrykker sin bekymring over de nuværende lovgivningsprocesser i Det Forenede Kongerige, som ville bringe disse betingelser i fare, nemlig lovforslaget vedrørende bibeholdt EU-lovgivning, lovforslaget om rettigheder og lovforslaget om databeskyttelse og digitale oplysninger; 
3.	understreger, at tredje del af handels- og samarbejdsaftalen giver mulighed for udvidede datastrømme mellem EU og Det Forenede Kongerige, såsom udveksling af DNA-oplysninger, passagerlisteoplysninger og strafferegisteroplysninger; understreger derfor, at det er af største betydning, at Det Forenede Kongerige sikrer passende databeskyttelsesstandarder for ikke at bringe EU's standarder i fare, når de deler data med Det Forenede Kongerige;
4.	understreger risiciene i forbindelse med den liberale videregivelse af personoplysninger til lande uden for EU, som ikke sikrer et tilstrækkeligt beskyttelsesniveau; minder om, at en primær datamodtager kun må overføre personoplysninger, hvis modtageren også er underlagt regler, der sikrer et tilstrækkeligt beskyttelsesniveau; understreger derfor, at Det Forenede Kongerige skal sikre, at dets dataoverførsler til lande uden for EU er baseret på regler, passende garantier og undtagelser;
5.	fordømmer Det Forenede Kongeriges generelle og brede undtagelse fra databeskyttelsesprincipperne og de registreredes rettigheder i forbindelse med behandling af personoplysninger, der er fastsat i dets databeskyttelseslov, med henblik på indvandring; mener, at undtagelsen i tilfælde, hvor gennemførelsen af registreredes rettigheder ville bringe en effektiv indvandringskontrol i fare eller i forbindelse med efterforskning eller opdagelse af aktiviteter, der ville underminere opretholdelsen af en effektiv indvandringskontrol, ikke er i overensstemmelse med retssikkerhedsprincippet og derfor ikke er tilstrækkelig til at forhindre vilkårlig beslutningstagning;
6.	udtrykker sin bekymring over Det Forenede Kongeriges lovforslag om databeskyttelse og digitale oplysninger, som vil give mulighed for automatiseret beslutningstagning; understreger, at dette lovforslag ville fratage enkeltpersoner deres ret, der er beskyttet i EU i henhold til EU's generelle forordning om databeskyttelse[footnoteRef:2] og internationalt i henhold til konventionen om beskyttelse af det enkelte menneske i forbindelse med elektronisk databehandling af personoplysninger, til ikke at blive genstand for en afgørelse, der udelukkende er baseret på automatisk behandling (herunder profilering), som har enten en retlig eller tilsvarende væsentlig indvirkning på dem; [2:  Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (EUT L 119 af 4.5.2016, s. 1).] 

7.	beklager bestemmelserne i Det Forenede Kongeriges nye lovforslag om databeskyttelse og digitale oplysninger, der svækker dataansvarliges og databehandleres forpligtelser, herunder de nye bestemmelser, der kun kræver, at der udpeges en overordnet ansvarlig person i forbindelse med behandling, hvilket sandsynligvis vil medføre en høj risiko for enkeltpersoner; beklager ligeledes de bestemmelser, der fjerner kravet om, at der skal udpeges en ikke-britisk repræsentant for dataansvarlige og databehandlere, der er underlagt Det Forenede Kongeriges databeskyttelsesregler, og dem, der fjerner forpligtelsen til at høre den britiske tilsynsmyndighed for databeskyttelse forud for behandlingen, når den dataansvarliges vurdering viser, at behandlingen sandsynligvis vil medføre en høj risiko;
8.	fremhæver, at den britiske tilsynsmyndighed for databeskyttelse har konstateret flere tilfælde af manglende håndhævelse, og at dens statistikker viser en meget lav grad af hård håndhævelse; minder om, at for at sikre et højt databeskyttelsesniveau skal de forventede regler håndhæves, og enkeltpersoner skal have adgang til en effektiv klageprocedure; 
9.	opfordrer indtrængende Det Forenede Kongerige til at opfylde databeskyttelseskravene i forbindelse med behandling af passagerlisteoplysninger i overensstemmelse med handels- og samarbejdsaftalens artikel 552; beklager den lange overgangsperiode på tre år, som forsinker gennemførelsen af kravet om at slette passagerernes personoplysninger efter deres afrejse fra landet;
10.	understreger, at handels- og samarbejdsaftalens artikel 541 indeholder bestemmelser om en ændringsprocedure i tilfælde af, at EU-retten under Prümrammen ændres væsentligt; minder derfor om, at Det Forenede Kongeriges deltagelse i den nyligt reviderede Prümramme ikke er automatisk og bør være betinget af, at Det Forenede Kongerige opretholder sine nuværende menneskerettighedsstandarder og sikrer en passende databeskyttelsesramme;
11.	påpeger, at det med hensyn til den nødvendige revision af afgørelsen om tilstrækkeligheden af beskyttelsesniveauet for overførsel af personoplysninger til Det Forenede Kongerige inden for to år er af største betydning, at det ikke er muligt at forhandle om at garantere de rettigheder, der er beskyttet i henhold til den europæiske menneskerettighedskonvention, og at Parlamentet nøje overvåger enhver manglende overholdelse;
12.	minder om, at den grundlæggende ret til en retfærdig rettergang bl.a. omfatter retten til information, retten til tolke- og oversætterbistand, retten til advokatbistand, retten til at blive anset for uskyldig og retten til at være til stede under retssagen samt særlige garantier for børn, der er mistænkte eller tiltalte i straffesager, og retten til retshjælp, som også skal sikres i forbindelse med det retlige samarbejde i straffesager med tredjelande;
13.	minder om, at en arrestordre skal fuldbyrdes hurtigst muligt for at sikre effektive udleveringsprocedurer, og at en afhøring i tilfælde af, at en person ikke giver sit samtykke til udlevering, skal finde sted senest 21 dage efter anholdelsen; minder om, at disse frister ikke må overskrides for at sikre den grundlæggende ret til en retfærdig rettergang.

